Nudurile lui Tonitza, cele mai mari achiziții în Licitaţia de Primăvară de la Artmark
- Antonia Hendrik
- 23 martie 2024, 09:32
Nudurile lui Tonitza au stârnit mai multe "valuri" în presa vremii şi pentru că artistul era foarte exigent atunci când îşi alegea muzele. "Nud în fotoliu roşu", "Nud", "Cap de copil", "Tânără din Făgăraş", "Gladiole" şi "Sâmbăta de sus", pictate de Nicolae Tonitza, au fost vândute, în Licitaţia de Primăvară de la Artmark, pentru un total de 260.000 de euro.
Nudurile lui Tonitza, cele mai mari adjudecări în Licitaţia de Primăvară
Tonitza se numără printre pictorii care "au dominat prima jumătate a secolului al XX-lea şi care au făcut din tablourile cu nuduri un gen independent al picturii", afirmă criticul de artă Mircea Deac.
În scrierile sale, Tonitza aduce în discuţie problematica receptării nudului în arta autohtonă, făcând referire la reticenţa şi puritanismul manifestate de unii privitori.
"Cine se lasă cucerit în faţa unui nud de voluptatea cărnii, iar nu de voluptatea de a picta, ratează", avea să remarce artistul.
"Nud în fotoliu roşu", vândut cu 90.000 de euro
"Nud în fotoliu roşu" (1933 – 1934), ulei pe carton, lucrare ce provine din colecţia Victoria şi Vasile Parizescu, a fost adjudecat cu cel mai mare preţ, 90.000 de euro, după ce a fost estimat de casă între 80.000 şi 120.000 de euro.
Nudurile lui Tonitza.
Nudurile lui Tonitza, la mare căutare
"Nud", creat în 1927, în care protagonista lui Tonitza adoptă o poziţie ce sugerează fie proaspăta şedere pe divan, fie intenţia tinerei de a se ridica şi părăsi încăperea, a fost vândut în final la 75.000 de euro.
Nudurile lui Tonitza
"Cap de copil" (1924 - 1926), ulei pe carton, a fost cumpărat în urma licitaţiei contra sumei de 39.000 de euro, "Tânără din Făgăraş" (1926), pentru 35.000 de euro, "Gladiole" (mijlocul anilor 1930), pentru 11.000 de euro, şi "Sâmbăta de Sus" (1910), pentru 10.000 de euro.
În Licitaţia din 21 martie au fost incluse 156 de loturi.
"Colecţia Tonitza" cuprinde şi alte lucrări reprezentative: "Tânără din Făgăraş" (1926) - cu un preţ de pornire de 35.000 de Euro, "Gladiole" (pictate în anii '30) - 9.000 de euro, dar şi un peisaj de tinereţe, o preumblare prin "Sâmbăta de sus" (1910) - 5.000 de euro, informează news.ro.